b'\n_START_ARTICLE_\nRobert Campin\n_START_PARAGRAPH_\nRobertas Kampenas (ol. Robert Campin, apie 1375-78 \xe2\x80\x93 1444 m. baland\xc5\xbeio 26 d.) \xe2\x80\x93 flamand\xc5\xb3 ankstyvojo Nyderland\xc5\xb3 meno dailininkas, kurio asmenyb\xc4\x97 tapatinama su dailininku, vadintu \xe2\x80\x9eFlemal\xc4\x97s meistru\xe2\x80\x9c, kuris laikomas vienu realistinio Nyderland\xc5\xb3 meno pradinink\xc5\xb3.\n_START_SECTION_\nIstorin\xc4\x97s \xc5\xbeinios\n_START_PARAGRAPH_\nFlemal\xc4\x97s meistru yra vadinamas dailininkas, kurio trys, XV a. prad\xc5\xbeioje atlikti darbai yra \xc5\xa0tedelio institute Frankfurte prie Maino. Yra sp\xc4\x97jama, kad \xc5\xa1ie darbai buvo atgabenti i\xc5\xa1 Flemal\xc4\x97s miesto Valonijoje. D\xc4\x97l to j\xc5\xb3 ne\xc5\xbeinomas autorius buvo pavadintas Flemal\xc4\x97s meistru. Egzistuoja grup\xc4\x97 dail\xc4\x97s darb\xc5\xb3, kurie d\xc4\x97l stilistini\xc5\xb3 ir technikos pana\xc5\xa1um\xc5\xb3 buvo priskirti Flemal\xc4\x97s meistrui. I\xc5\xa1 j\xc5\xb3 ai\xc5\xa1k\xc4\x97ja, kad Flemal\xc4\x97s meistras tikriausiai yra ankstyviausias flamand\xc5\xb3 dailininkas, kuris prad\xc4\x97jo realisti\xc5\xa1kai vaizduoti objektus ir pla\xc4\x8diai naudoti aliejin\xc4\x97s dail\xc4\x97s technik\xc4\x85 savo darbuose. \xc5\xa0i\xc5\xb3 bruo\xc5\xbe\xc5\xb3 \xc4\xafvedimas \xc4\xaf Nyderland\xc5\xb3 dail\xc4\x99 buvo priskiriamas broliams Janui ir Hubertui van Eikams. Flemal\xc4\x97s meistro tapatyb\xc4\x97 buvo susieta nusta\xc4\x8dius Rogiro van der Veideno mokytojo, Roberto Kampeno vard\xc4\x85. I\xc5\xa1 tikro n\xc4\x97ra joki\xc5\xb3 dokumentuot\xc5\xb3 patvirtinim\xc5\xb3, kad Robertas Kampenas yra Flemal\xc4\x97s meistras, taip pat joki\xc5\xb3 tikrai \xc5\xbeinom\xc5\xb3 ir dokumentuot\xc5\xb3 Kampeno darb\xc5\xb3. Visgi vyrauja dail\xc4\x97tyrinink\xc5\xb3 konsensusas, kad Robertas Kampenas yra tas pats Flemal\xc4\x97s meistras. Nei vienas darbas, i\xc5\xa1 tikro, negali b\xc5\xabti vienareik\xc5\xa1mi\xc5\xa1kai jam priskirtas. Gali b\xc5\xabti, kad dal\xc4\xaf j\xc5\xb3 atliko Kampeno dirbtuvi\xc5\xb3 mokiniai, tarp j\xc5\xb3 Rogiras van der Veidenas. Gali b\xc5\xabti, kad Flemal\xc4\x97s meistras i\xc5\xa1 tikro buvo visai kitas dailininkas._NEWLINE_Robertas Kampenas gim\xc4\x97 apie 1375\xe2\x88\x921378 m. Turn\xc4\x97 arba Valansjene. Turn\xc4\x97 mieste jis minimas \xe2\x80\x9emeistru\xe2\x80\x9c nuo 1406 m. Ankstyviausias i\xc5\xa1lik\xc4\x99s jo darbas \xe2\x80\x9eGuldymas \xc4\xaf karst\xc4\x85\xe2\x80\x9c datuojamas apie 1410 m. (Kurto institutas, Londonas). Tokiu b\xc5\xabdu jo darbai yra ankstesni u\xc5\xbe bet kur\xc4\xaf \xc5\xbeinom\xc4\x85 broli\xc5\xb3 Van Eik\xc5\xb3 darb\xc4\x85. 1410 m. jis tapo Turn\xc4\x97 pilie\xc4\x8diu. Gali b\xc5\xabti, kad u\xc5\xbe\xc4\x97m\xc4\x97 Turn\xc4\x97 civilin\xc4\xaf post\xc4\x85. \xc5\xbdinoma, kad Kampenas buvo tap\xc4\x99s pasiturin\xc4\x8diu ir gerai \xc5\xbeinomu Turn\xc4\x97 dailininku, tur\xc4\x97jo dideles dirbtuves. Jam miesto vald\xc5\xbeia u\xc5\xbesakin\xc4\x97jo i\xc5\xa1kab\xc5\xb3, savivaldos pastat\xc5\xb3, ba\xc5\xbeny\xc4\x8di\xc5\xb3 dekoravim\xc4\x85. Visgi nei\xc5\xa1liko nei vienas \xc5\xbeinomas dokumentuotas Kampeno darbas. 1427 m. minima, kad \xc4\xaf jo dirbtuves buvo priimti du mokiniai: Rogelet de la Pasture (paprastai juo  identifikuojamas Rogiras van der Veidenas) ir Jacques Daret. Vienintelis i\xc5\xa1lik\xc4\x99s dokumentuotas Jacques Daret darbas rodo tiesiogines s\xc4\x85sajas su Flemal\xc4\x97s meistrui ir Rogirui van der Veidenui priskiriamais darbais. Svarbiausiu Kampeno (ar Flemal\xc4\x97s meistro) darbu \xc4\xafvardijamas Merod\xc4\x97s altoriaus triptikas, datuojamas apie 1428 m. Tikriausiai d\xc4\x97l aktyvaus dalyvavimo to meto politiniuose \xc4\xafvykiuose Robertas Kampenas 1432 m. neteko savo posto ir buvo nuteistas i\xc5\xa1tremti vieneriems metams. \xc4\xaesiki\xc5\xa1us Burgundijos hercogo dukteriai, Flandrijos grafienei Margaritai III-ajai, i\xc5\xa1tr\xc4\x97mimas buvo pakeistas bauda. Robertas Kampenas mir\xc4\x97 1444 m. baland\xc5\xbeio 26 d. Turn\xc4\x97. Jo atradimus dail\xc4\x97je ir \xc4\xaftak\xc4\x85 prat\xc4\x99s\xc4\x97 vienas reik\xc5\xa1mingiausi\xc5\xb3 flamand\xc5\xb3 tapytoj\xc5\xb3 \xe2\x88\x92 Rogiras van der Veidenas.'